Glissent på Lady Gaga-konsert
Lady GaGa (Album) The Fame Monster - Deluxe Version Idrettshallen på Fornebu i Bærum tar jevnlig imot store stjerner som fyller salen til sin maksimale kapasitet, 23.000. Sist Lady Gaga spilte i Norge, trakk hun rundt 11.000 til samme arena. I kveld har hun adskillig færre «little monsters» foran scenen - tallene varierer, men ifølge VGs kilder er det snakk om et publikumstall på ca. 7000. Det er en skarp kontrast til da hun i 2010 solgte ut to smekkfulle Oslo Spektrum - ca. 16.000 billetter - og etter alt å dømme kunne solgt mer. VGs anmelder på stedet, Morten Ståle Nilsen, mener at et anslag på 7000 i kveld er i overkant generøst. - Salen er delt i to av et teppe, for at det ikke skal se så gæærnt ut, men er glissen likevel. Ytterflankene på scenegulvet er folketomme, publikum klamrer seg nær den store scenentungen. Scenerigget krever vel så mye plass som selve publikumsmassen, forteller han. Gagas siste album nådde fjerdeplass på VG-lista, i motsetning til forgjengeren «Born This Way», som gikk helt til topps. Det siste, «Artpop», var ute av Topp 40 etter 16 uker. Til sammenligning var debutalbumet "The Fame" 35 uker på listen, mens den påfølgende EP'en «The Fame Monster» lå inne i 45 uker. Markedsdirektør i plateselskapet Universals norske avdeling, Gjermund Moastuen, ønsker ikke å kommentere publikumstallet på Telenor Arena. Han medgir imidlertid at «Artpop» ikke har gjort det så bra som Gagas selskap hadde håpet på. - «Artpop» har nesten gått til platina, men den hadde ikke så sterke låter som forgjengerne, verken radio- eller singelmessig. Både «The Fame» og «The Fame Monster» var helt spesielle fenomener, men ut fra salgstall har hun fortsatt et publikum, mener Moastuen. Konsertarrangør Live Nation ønsker ikke å kommentere kveldens salgstall.
Det er langt fra fullt på kveldens Lady Gaga-konsert på Telenor Arena.